Author: User
Company: MZ SR

PREDKLADACIA SPRÁVA

Ministerstvo zdravotníctva Slovenskej republiky predkladá na rokovanie vlády Slovenskej republiky návrh na použitie majetku vo vlastníctve štátu v správe štátnych príspevkových organizácií: Fakultná nemocnica Nitra, Fakultná nemocnica s poliklinikou      J. A. Reimana Prešov, Psychiatrická liečebňa Samuela Bluma v Plešivci, Psychiatrická liečebňa Sučany, Liečebňa dlhodobo chorých Štiavnička, Inštitút nukleárnej a molekulárnej medicíny, Národné rehabilitačné centrum v  Kováčovej ako vkladu pri založení akciových spoločností: Fakultná nemocnica Nitra, a. s., Fakultná nemocnica s  poliklinikou J. A. Reimana Prešov, a. s., Psychiatrická liečebňa Samuela Bluma v Plešivci, a. s., Psychiatrická liečebňa Sučany, a. s., Liečebňa dlhodobo chorých Štiavnička, a. s., Inštitút nukleárnej a molekulárnej medicíny, a. s., Národné rehabilitačné centrum Kováčová, a. s., ktorých  jediným  zakladateľom  je štát podľa § 13a ods. 5 písm. b) zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov.

Podľa vyššie uvedeného ustanovenia „Správca, ktorým je ústredný orgán štátnej správy Slovenskej republiky, môže so súhlasom vlády Slovenskej republiky a s predchádzajúcim súhlasom ministerstva financií použiť majetok vo vlastníctve štátu v hodnote prevyšujúcej 25 000 Eur ako vklad pri založení právnickej osoby, ktorej jediným zakladateľom je štát.“ Ministerstvo financií Slovenskej republiky súhlasilo, aby majetok štátu v správe vyššie uvedených štátnych príspevkových organizácií, po súhlase vlády Slovenskej republiky, bol použitý ako vklad pri založení obchodných spoločností – vyššie uvedených akciových spoločností, ktorých jediným zakladateľom je štát. 

Postup realizácie nepeňažného vkladu je v súlade so zákonom č. 513/1991 Zb. Obchodný zákonník v znení neskorších predpisov.

Podľa § 37 ods. 6  zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov právne pomery príspevkových organizácií zriadených podľa doterajších predpisov, ktoré sa nevykazujú v rámci ústrednej správy alebo územnej samosprávy podľa § 3 ods. 1 tohto zákona, je ich zriaďovateľ povinný zosúladiť s týmto zákonom do 31. decembra 2006; ak ide o právne pomery štátnej príspevkovej organizácie, ktorá je zdravotníckym zariadením poskytujúcim zdravotnú starostlivosť podľa osobitného predpisu, je zriaďovateľ povinný ich zosúladiť s týmto zákonom do 31. decembra 2011.

Podľa § 84 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zmien a doplnkov štátna organizácia, ktorá bola zriadená podľa osobitného predpisu na poskytovanie zdravotnej starostlivosti a nebola ku dňu účinnosti tohto zákona prevedená podľa osobitných predpisov, zmenená podľa osobitných predpisov alebo transformovaná podľa tohto zákona, sa transformuje na akciovú spoločnosť založenú na poskytovanie zdravotnej starostlivosti podľa tohto zákona. Zakladateľom tejto akciovej spoločnosti je štát a v jeho mene koná Ministerstvo zdravotníctva Slovenskej republiky alebo iné ministerstvo, ktoré je podľa osobitných predpisov zriaďovateľom štátnej organizácie.  

V zmysle § 85 ods. 1 citovaného zákona na založenie akciovej spoločnosti sa použije majetok štátu v správe štátnej organizácie.

Z hore uvedeného vyplýva, že Ministerstvo zdravotníctva Slovenskej republiky, ako zriaďovateľ štátnych príspevkových organizácií, má povinnosť ich zosúladiť so zákonom           č. 523/2004 Z. z. v znení zmien a doplnkov do 31. 12. 2011, pričom podľa zákona                 č. 578/2004 Z. z. v znení zmien a doplnkov upravuje ich transformáciu na akciové spoločnosti, s tým, že  zakladateľom je štát, v mene ktorého koná Ministerstvo zdravotníctva Slovenskej republiky. 

Transformácia štátnych príspevkových organizácií je aj v programovom vyhlásení vlády Slovenskej republiky. 

Z § 86 ods. 1 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zmien a doplnkov hodnota nepeňažného vkladu do akciovej spoločnosti sa určí znaleckým posudkom vypracovaným ku dňu založenia akciovej spoločnosti ako všeobecná hodnota vkladaného majetku. Z uvedeného dôvodu skutočná hodnota majetku štátu použitá ako vklad pri založení akciových spoločností bude dodatkom č. 1 k predmetným znaleckým posudkom určená ku dňu jej založenia a to v zmysle § 86 ods. 1 zákona č. 578/2004 Z. z.  o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zmien a doplnkov.
 
Vklad majetku štátu pri založení dotknutých akciových spoločností sa nepovažuje za štátnu pomoc a spĺňa podmienky dokumentu Bulletin ES9-1984 (Majetok verejných orgánov v kapitále spoločnosti).